Hlina, Alojz, poslanec NR SR (2014-03-27):
Aj ja za mňa môžem sľúbiť deťúrence, že ja budem, lebo tu niekedy treba dávať pozor, naozaj rešpektovať, že ste tu a ešte máte život pred sebou a nemusíte sa teraz naučiť to, čo sa naučíte neskôr, aj škaredo hovoriť. Čiže k tomuto chcem len povedať a teda dokončiť a doplniť prerušené, čo som začal, že to je to čaro krajiny, v ktorej žijeme, kto je schopný sem čo doniesť, avšak nebudem až tak ostrý, ako by som teda mohol byť, lebo mám dojem, že si to už aj niektorí ľudia uvedomujú, že v danom prípade prestrelili. A netreba teda sa na nich, ako sa hovorí, vŕšiť, už keď si to uvedomili. To je ináč, mimochodom, tiež veľká chyba, ktorú tu často opakujeme, že máme chuť a chceme za každú cenu niekoho pokoriť. Nie je to potrebné. Treba to možno diplomaticky uzavrieť, že stala sa chyba, ono sa v živote chyby stávajú. Čiže my by sme teoreticky mohli pripustiť, že v prípade zákona o ochrane prírody a krajiny sa stala chyba a pán minister možno nie o všetkom vedel a z aplikácie proste vyplynuli niektoré skutočnosti, ktorým sa budem operatívne venovať. Ja mám taký dojem, že sa k tomu blížime. Takže nebudem až tak ostrý, akoby možno toto chcelo, aby som bol taký, lebo sa prepotvrdzujú tie veci. A som rád, že si to tí ľudia uvedomujú, lebo v tejto krajine treba rátať s tým, s čím Štefan nerátal, lebo on je človek veľkého a dobrého srdca, že tu je chamtivosť, chamtivosť úplne obludná, hej, a tá chamtivosť rúbe tie stromy. A je úplne jedno, či sa niekomu páčia alebo nie, ale tá chamtivosť je strašne silná. A rúbe sa, rúbe sa už skoro všade. O tom, ako kolega Mičovský avizoval, bude v interpeláciách hovoriť. Ja zľahka spomeniem jeden prípad, toľko avizovaný. Tu pomaly stáli všetci bojovníci. Minister vnútra bol, myslím, zo dvakrát na tej Kolibe, všetci sa tvárili, ako to idú riešiť. Tým, ktorí o tom neviete, tak poviem, nakoniec, samozrejme, nič z toho nebude, lebo v zmysle tohto zákona v platnom znení sa vyrúbali v rozpore s tým zákonom iba dva stromy. Nuž za tie dva stromy asi možno nejaká pokuta bude, ale nič viac sa neudeje. Čiže v zásade bolo všetko in Ordnung. Viete, to je to. A ten, kto to tam rúbal, vedel, že to bude in Ordnung už dopredu. Však títo ľudia keď vedeli prísť k dvom hektárom lesa na Kolibe, vedeli aj to, čo my ešte nevieme, hej, legislatívne zámery vlády sa možno prejednávajú v tých kruhoch, nevieme, nuž tak to celé dopadne. Čiže toľko medializovaného prípadu výsledok bude v tom. A verím, že aj tuná kolegovia primátori budú mať nejaké svoje prípady, kde im už možno niekto zvoní a búcha s tým, že čo sa deje, však tam rúbu, a oni musia povedať, môžu to robiť, lebo taký je zákon. A to ešte bude zaujímavé. A tu budem opatrný, ako som avizoval, že údajne ZMOS s tým súhlasil, len sa stále neviem dopracovať k tomu stanovisku ZMOS-u o tom, že ako ten ZMOS s tým súhlasil, lebo tomu verím, že primátori a starostovia v určitom momente povedia, že nie až tak s tým súhlasili, obzvlášť keď idú voľby, hej. Tak to by mňa fakt zaujímalo. By som chcel vidieť na vlastné oči ten papier podpísaný ja neviem pánom Dvončom, alebo neviem, kto to tam vtedy podpísal alebo ako to prebehlo s tým, že, áno, áno, rúbte. Mám pocit, že sa nedopracujeme k tomu papieru, že neexistuje to, ako neexistuje ten papier, ktorým sa údajne vyhrážali tí, ktorí robia prieskumné vrty v Jahodnej. Ale však bude ešte možno o tom reč. Oceňujem prístup pána kolegu predkladateľa. Naozaj je verný svojej tradícii. Poviete Huba a viete, o čo to je, hej. Čiže teda poviete pán Mikuláš Huba a viete, o čom to je. To znamená, bude to o prírode, o ochrane prírody. Je to poňaté zoširoka. A je tam toho viac. Ja som sa sfokusoval len na túto jednu skutočnosť, ktorá vystihuje ten legislatívny zámer vlády. No legislatívnym zámerom vlády pri novele minulý rok nebolo chrániť prírody, ale ju poškodiť. A môžeme teda byť mierni v tom, či o tom vedeli alebo nevedeli. Pre potreby tejto krajiny som pripravený veriť tomu, že o tom nevedeli, že boli zavedení, ale to uznali a zmenili. A to, čo už bolo vyrúbané, bolo vyrúbané, to už nevrátime. Tam nech si nasadia alebo nech tam dajú v drevenom črepníku tuje z Baumaxu, ale aspoň zachráňme to, čo ešte niekde rastie. A to je otázka týchto dní. Takže neviem, ako sa zvolí postup, či pôjde návrh pána Hubu alebo prípadne môj návrh, môjmu návrhu nefandím, ale kľudne nech sa zjaví poslanecký návrhu tuná niektorého z kolegov, ktorý sa životnému prostrediu venuje. Nechcem byť protivný, neviem, ktorý človek sa v strane SMER venuje životnému prostrediu, ale skutočne... (Reakcia z pléna.) Tak to je jedno, dobre. Tak nejako to proste urobte, aby nám tie stromy už nerúbali. Ďakujem vám veľmi pekne.